ORDE do 21 de marzo de 2006 pola que se clasifica de interese cultural a Fundación Sondeseu.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 04/04/2006

Visto o expediente de clasificación da Fundación Sondeseu, con domicilio en Vigo.
1. José Rodrígo Romaní Blanco, na súa condición de presidente do padroado da fundación, formulou solicitude de clasificación para efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Vigo, o día dous de febreiro de dous mil seis, ante o notario Santiago Botas Prego, co número de protocolo cincocentos vinte e dous, por Rodrigo Romaní Blanco, José Manuel Blanco Álvarez, Francisco Javier Feijoo Álvarez, Alfonso Franco Vázquez, Xaquín Xesteira Losada, Anxo Lois García Pintos e José Liz de Cea. Todos eles interveñen no seu propio nome e dereito.
3. Segundo consta no artigo seis dos estatutos, a fundación ten por obxecto:
a) Contribuír ao fomento, desenvolvemento, promoción, difusión da música tradicional e folk de Galicia.
b) Promover a formación musical nos distintos niveis e ámbitos do sistema educativo como vehículo de expresión artística e pedagóxica.
c) Impulsar o desenvolvemento da investigación e estudos etnomusicolóxicos.
4. O padroado da fundación estará integrado por Rodrigo Romaní Blanco, José Manuel Blanco Álvarez, Francisco Javier Feijoo Álvarez, Alfonso Franco Vázquez, Xaquín Xesteira Losada, Anxo Lois García Pintos e José Liz de Cea.
5. A comisión integrada polos secretarios xerais de todas as consellerías elévalle ao conselleiro de Presidencia, Administracións Públicas e Xustiza proposta de clasificación como de interese cultural da Fundación Sondeseu dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura e Deporte.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte de marzo de dous mil seis.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese cultural a Fundación Sondeseu, adscribíndoa á Consellería de Cultura e Deporte, que exercerá plenamente o protectorado sobre ela.
Santiago de Compostela, 21 de marzo de 2006.
José Luis Méndez Romeu
Conselleiro de Presidencia,
Administracións Públicas e Xustiza